A BIZOTTSÁG 1655/2004/EK RENDELETE
(2004. szeptember 22.)
az 1259/1999/EK tanácsi rendelet 4. cikke által megállapított választható modulációs rendszerről az 1782/2003/EK tanácsi rendelet által megállapított kötelező modulációs rendszerre történő áttérésre vonatkozó szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a 2019/93/EGK, az 1452/2001/EK, az 1453/2001/EK, az 1454/2001/EK, az 1868/94/EK, az 1251/1999/EK, az 1254/1999/EK, az 1673/2000/EK, a 2358/71/EGK és a 2529/2001/EK rendeletek módosításáról szóló, 2003. szeptember 29-i tanácsi rendeletre (1) és különösen annak 155. cikkére,
mivel:
(1)
Az 1782/2003/EK rendelet 2004. május 1-jétől kezdődően hatályon kívül helyezte az 1259/1999 tanácsi rendeletet (2), és annak helyébe lépett. A tagállamok 2004. december 31-ig tovább alkalmazhatják az 1259/1999 rendelet 4. cikkében előírt önkéntes modulációt. Az új rendszer alapján bevezetett modulációs rendszer alkalmazása 2005-től kezdődik.
(2)
Az 1782/2003/EK kötelező modulációs index lesz, egyes tagállamok esetében kezdetben alacsonyabb az 1259/1999/EK rendelet 4. cikke szerinti válaszható modulációs indexnél. Ez hiányt okozhat a nemzeti vagy regionális vidékfejlesztési programok szerinti kísérő intézkedések finanszírozása során, amelyeket jelenleg az 1259/1999/EK rendelet 5. cikke (2) bekezdésében előírtak szerinti kiegészítő közösségi támogatás finanszíroz.
(3)
Az érintett tagállamok számára ezért lehetővé kell tenni, hogy 2004. december 31. után is alkalmazzanak választható modulációt, amennyiben ez szükséges a 2006. január 1-je előtt jóváhagyott kísérő rendelkezésekből eredő pénzügyi szükségletek fedezésére.
(4)
Átmeneti szabályokra van ezért szükség a választhatóról a kötelező modulációra történő áttérés érdekében.
(5)
A programozási időszakok közötti zavartalan átmenet céljából a választható modulációból eredő összegek rendelkezésre állásának idejét meg kell hosszabbítani azt az évet követő negyedik pénzügyi év végéig, amelynek során az összegeket visszatartották. Ebben az összefüggésben a jogbiztonság miatt a kiegészítő közösségi támogatás és az információk Bizottságnak történő továbbítása tekintetében szükséges módosítani az 1259/1999/EK tanácsi rendelet alkalmazására vonatkozó részletes szabályokról szóló, 2001. május 17-i 963/2001/EK bizottsági rendelet 1. cikkének (1) bekezdését (3).
(6)
Figyelemmel a 963/2001/EK bizottsági rendelet 1. cikke (1) bekezdésének módosítására, szükséges módosítani a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről szóló, 296/96/EK bizottsági rendelet (4) 6. cikkét, e cikknek a választható modulációból eredő alapokra történő maradéktalan alkalmazása érdekében.
(7)
Ezért a 963/2001/EK és a 296/96/EK rendeletet megfelelően módosítani kell.
(8)
A kimutathatóság biztosítása érdekében minden többéves intézkedés pénzügyi forrása maradjon változatlan az intézkedés befejezéséig. Ha azonban a választható modulációból eredő alapok kimerülnek, a tagállamok számára lehetővé kell tenni, hogy olyan többéves intézkedéseket finanszírozzanak, amelyek más alapok támogatásával továbbra is működnek.
(9)
Annak biztosítása érdekében, hogy a választható modulációból eredő alapokat megfelelően kezeljék és felügyeljék, a tagállamok kötelesek a visszatartott összegekről és azok felhasználásáról a 296/96/EK rendelettel összhangban külön számlát vezetni a visszatartott összegekről és azok felhasználásról.
(10)
Az e rendeletben előírt intézkedések összhangban vannak a Közvetlen Kifizetésekért felelős Irányítóbizottság véleményével,
ELFOGADTA EZT A RENDELETET:
1. cikk
(1) Azok a tagállamok, amelyek az 1259/1999/EK rendelet 4. cikkében előírtak szerinti közvetlen kifizetések csökkentéseit alkalmazták, az 1782/2003/EK 10. cikke szerinti csökkentéseken túl kiegészítő csökkentéseket alkalmazhatnak, évente becsült olyan mértékig, amely szükséges azon különbözet fedezéséhez, amely az 1782/2003/EK rendelet 10. cikke szerinti csökkentések eredményeképpen rendelkezésre álló összeg és az 1257/1999/EK tanácsi rendelet (5) szerinti azon kísérő intézkedésekre vonatkozó kiadások finanszírozásához szükséges összegek között áll fenn, amelyekre kiegészítő közösségi támogatás felosztását és felhasználását jóváhagyták 2005. december 31-ig.
(2) Egy adott naptári év vonatkozásában az (1) bekezdés alkalmazásából kifolyólag egy gazdálkodónak nyújtott támogatás teljes csökkentése nem haladhatja meg azon teljes összeg 20 %-át, amelyet ezen bekezdés és az 1782/2003/EK rendelet 10. cikke szerint az adott naptári évben nyújtanának.
(3) Az (1) bekezdésben említett kísérő intézkedések az 1257/1999/EK rendelet 10-12. cikke (korengedményes nyugdíj), 13-21. cikke (kedvezőtlen helyzetű térségek és környezeti deficites térségek), 21a-21d. cikke (szabványok betartása), 22-24. cikke (agrárkörnyezet és állatok jólléte), 24a-24d. cikke (élelmiszer-minőség) és 31. cikke (erdősítés) szerinti intézkedések.
(4) Az (1) bekezdésben meghatározott kiegészítő csökkentés regionális szinten alkalmazható.
(5) A 817/2004/EK bizottsági rendelet (6) 48. cikkének (2) bekezdésében megállapított rendelkezéseket megfelelően kell alkalmazni az (1) bekezdés szerint visszatartott összegek felosztásának és felhasználásának jóváhagyására.
2. cikk
A 796/2004/EK bizottsági rendelet (7) 77. cikkének sérelme nélkül az 1. cikkben meghatározott kiegészítő csökkentés összegét azon közvetlen kifizetések összegei alapján kell kiszámítani, amelyre egy gazdálkodó akkor jogosult, mielőtt bármely csökkentést vagy kizárást alkalmaznak az 1782/2003/EK 6. és 24. cikke alapján vagy - az 1782/2003/EK rendelet I. mellékletében felsorolt, de annak III. és IV. címe alá nem tartozó támogatási rendszerek esetén - az arra alkalmazandó külön jogszabályok alapján.
3. cikk
(1) Az ennek a rendeletnek 1. cikkével és az 1259/1999/EK rendelet 4. cikkével összhangban visszatartott összegeket kiegészítő közösségi támogatás kifizetésére kell felhasználni legkésőbb azt az évet követő negyedik pénzügyi év végéig, amelynek során az összegeket visszatartották.
(2) Az 1. cikkel összhangban visszatartott összegekkel finanszírozott intézkedésekhez nyújtott közösségi hozzájárulás százaléka megegyezik az adott intézkedésre vonatkozó vidékfejlesztési programdokumentumban előírt százalékponttal.
(3) Többéves intézkedést nem szabad felváltva finanszírozni egyik évben a 817/2004/EK rendelet 48. cikke (1) bekezdésének a) pontjában említett közösségi támogatással, míg másik évben az e rendelet szerinti kiegészítő csökkentésből eredő alapokkal.
Ha azonban az e rendelet szerinti csökkentésből eredő alapok kimerülnek, a tagállamok a többéves intézkedést annak befejeződéséig az EMOGA „garanciarészlege” szerint finanszírozhatják az 1257/1999/EK rendelet szerint.
4. cikk
A 296/96/EK rendelet 2. cikkében és 3. cikke (6) bekezdésének a) és b) pontjában meghatározott rendelkezéseket megfelelően kell alkalmazni, az e rendelet alapján visszatartott összegek és felmerült költségek elszámolására.
5. cikk
A tagállamok évente szeptember 30-ig aktualizált jelentést nyújtanak be a Bizottsághoz az 1. cikkel összhangban visszatartott összegek felosztásáról, a 817/2004/EK rendelet 55. cikkében említett költségkimutatással együtt.
6. cikk
A 963/2001/EK rendelet 1. cikke (1) bekezdésének helyébe a következő szöveg lép:
„(1) Az 1259/1999/EK rendelet 3. cikkének (2) bekezdésével összhangban visszatartott összegeket az 1259/1999/EK rendelet 5. cikkének (2) bekezdésében előírt kiegészítő közösségi támogatás kifizetésére kell felhasználni legkésőbb azt az évet követő negyedik év végéig, amelynek során az összegeket visszatartották.”
7. cikk
A 296/96/EK rendelet 6. cikkének helyébe a következő szöveg lép:
„6. cikk
Az 1259/1999/EK rendelet 3. és 4. cikkével vagy a 1655/2004/EK bizottsági rendelet (8) 1. cikkével összhangban visszatartott összegeket és az azokat esetlegesen terhelő kamatokat, amelyeket nem fizettek ki a 963/2001/EK rendelet 1. cikke vagy a 1655/2004/EK rendelet 3. cikkének (1) bekezdése szerint, le kell vonni az adott pénzügyi év októberének kiadásaival kapcsolatos előlegekből.
8. cikk
Ez a rendelet az Európai Unió Hivatalos Lapjában való közzétételét követő harmadik napon lép hatályba.
Ezt a rendeletet 2005. január 1-jétől kell alkalmazni. A 3. cikk (1) bekezdését és a 6. cikket azonban 2004. október 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. szeptember 22-én.